Luka 4 | Beibele Inthaneteng | Phetolelo ya Lefase le Lefsa
4 Ge Jesu a tletše moya o mokgethwa, a tloga Nokeng ya Jorodane, a išwa ke moya lešokeng+ 2 matšatši a masomenne,+ ge a be a lekwa+ ke Diabolo. Go feta moo, o be a sa je selo matšatšing ao, ka gona ge a fela o ile a kwa a swerwe ke tlala. 3 Ke mo Diabolo a itšego go yena: “Ge e ba o le morwa wa Modimo, gona botša leswika le gore le fetoge senkgwa.” 4 Eupša Jesu a mo fetola a re: “Go ngwadilwe gwa thwe: ‘Motho a ka se phele ka senkgwa feela.’”+ 5 Ka gona, a mo iša godimo ga thaba gomme ka nakwana a mmontšha mebušo ka moka ya lefase. 6 Ke moka Diabolo a re go yena: “Ke tla go nea bolaodi+ bjo ka moka le letago la mebušo ye, gobane bo gafetšwe nna gomme ke bo nea mang goba mang yo ke nyakago go mo nea bjona.+ 7 Ka gona, ge o ka nthapela gatee+ o le pele ga ka, e tla ba bja gago ka moka.” 8 Jesu ge a fetola a re go yena: “Go ngwadilwe gwa thwe: ‘Ke Jehofa Modimo wa gago+ yo o swanetšego go mo rapela, e bile ke yena a nnoši yo o swanetšego go mo direla tirelo e kgethwa.’”+ 9 Le gona a mo iša Jerusalema a mo emiša tlhoreng ya morako+ wa tempele, a re go yena: “Ge e ba o le morwa wa Modimo, itahlele fase go tloga mo,+ 10 gobane go ngwadilwe gwa thwe: ‘O tla laela barongwa ba gagwe gore ba go šireletše,+ 11 gomme ba tla go kuka ka diatla tša bona, e le gore lenao la gago le ka mohla le se ke la kgopša ke leswika.’”+ 12 Jesu ge a araba a re go yena: “Go ngwadilwe gwa thwe: ‘O se ke wa leka Jehofa Modimo wa gago.’”+ 13 Ka gona, ge Diabolo a feditše go mo leka ka tšeo ka moka, a mo tlogela go fihla ka nako e nngwe e loketšego.+ 14 Bjale Jesu a boela Galilea+ a matlafaditšwe ke moya. Dipego tše dibotse ka yena tša phatlalalela nageng e dikologilego yeo ka moka.+ 15 Le gona, a ruta disinagogeng tša bona gomme a retwa ke bohle.+ 16 A tla Natsaretha,+ moo a godišeditšwego gona, ke moka go ya ka tlwaelo ya gagwe ka letšatši la Sabatha, a tsena sinagogeng+ a ema gore a bale Mangwalo. 17 Ka gona, a newa lengwalo la go phuthwa la moporofeta Jesaya, a le bula gomme a hwetša mo go ngwadilwego gore: 18 “Moya wa Jehofa+ o go nna, gobane o ntloleditše go tsebiša badiidi ditaba tše dibotse; o nthomile gore ke bolele tokologo go mathopša le go bolela gore difofu di bone gape, go lokolla ba ba gateletšwego,+ 19 go bolela ngwaga wo o amogelegago wa Jehofa.”+ 20 Ke moka a phutha lengwalo a le nea mohlokomedi, a dula fase, mahlo a bohle ka sinagogeng a be a mo tsepeletše. 21 Ke moka a thoma gore go bona: “Lehono lengwalo le leo le sa tšwago go le kwa le phethagetše.”+ 22 Bohle ba thoma go nea bohlatse bjo bobotse ka yena le go kgotsa mantšu a mabose+ ao a bego a etšwa molomong wa gagwe gomme ba re: “Na yo ga se yena morwa wa Josefa?”+ 23 Ge ba re’alo, a re go bona: “Ga go pelaelo gore le tla diriša seswantšho se go nna: ‘Ngaka,+ ikalafe; dilo tšeo+ re kwelego gore di diregile Kaperenaume+ di dire le mo seleteng sa geno.’”+ 24 Eupša a re: “Ruri ke le botša gore ga go moporofeta yo a amogelwago seleteng sa gabo. 25 Ka mohlala, ruri ke a le botša: Go be go na le bahlologadi ba bantši Isiraeleng mehleng ya Eliya, ge legodimo le be le tswaletšwe ka nywaga e meraro le dikgwedi tše tshelelago, moo tlala e kgolo e ilego ya wela naga ka moka.+ 26 Lega go le bjalo Eliya ga se a ka a romelwa le go o tee wa basadi bao, ge e se feela go mohlologadi wa Tsarepata+ nageng ya Sidone. 27 Le gona, go be go na le balephera ba bantši Isiraeleng mehleng ya Elisha moporofeta, eupša ga go le o tee wa bona yo a ilego a hlwekišwa, ge e se Naamane wa Siria.”+ 28 Bjale bohle bao ba bego ba ekwa dilo tše sinagogeng ba tlala bogale,+ 29 ba ema ba mo ntšhetša ka ntle ga motse ka lebelo gomme ba mo iša legageng la thaba yeo motse wa bona o bego o agilwe go yona gore ba mo kgoromeletše tlase.+ 30 Eupša a feta gare ga bona a tšwela pele ka tsela ya gagwe.+ 31 A theogela Kaperenaume,+ e lego motse wa Galilea. O be a ba ruta e le Sabatha; 32 bona ba ile ba makatšwa ke mokgwa wa gagwe wa go ruta,+ gobane o be a bolela a diriša matla a bolaodi.+ 33 Bjale sinagogeng go be go na le monna yo a bego a na le moya+ o sa hlwekago wa motemona gomme a goeletša ka lentšu le legolo a re: 34 “Agaa! O tletše eng mo wena+ Jesu wa Monatsaretha?+ Na o tletše go re fediša? Ke tseba+ gabotse gore o mang, o Mokgethwa wa Modimo.”+ 35 Eupša Jesu a mo kgalemela a re: “Homola gomme o tšwe go yena.” Ka gona, eitše ge a lahletše monna fase gare ga bona, motemona a tšwa go yena ka ntle le go mo gobatša.+ 36 Ke moka bohle ba tlabega, ba boledišana ba re: “Ke mantšu a mohuta mang a? Gobane o laela meoya e sa hlwekago ka bolaodi le ka matla gomme e a tšwa.”+ 37 Ka gona, ditaba mabapi le yena tša fihla kae le kae nageng e dikologilego yeo.+ 38 Ka morago ga go tloga sinagogeng a tsena ntlong ya Simone.* Bjale mmatswale wa Simone o be a swerwe ke letadi le lešoro gomme ba kgopela Jesu gore a tle a mo thuše.+ 39 Ka gona, a ya a ema mo a bego a robetše gona gomme a fodiša letadi+ leo la fola. A tsoga ka yona nako yeo ke moka a ba direla dijo.+ 40 Eupša ge letšatši le sobela, bohle bao ba bego ba na le batho ba ba swerwego ke malwetši a fapafapanego ba ba tliša go yena. O be a ba fodiša ka go bea yo mongwe le yo mongwe wa bona diatla.+ 41 Batemona le bona ba be ba etšwa go ba bantši,+ ba goeletša ba re: “O Morwa+ wa Modimo.” Eupša o be a ba kgalemela a sa ba dumelele gore ba bolele,+ gobane ba be ba mo tseba+ gore ke Kriste.+ 42 Lega go le bjalo, ge go esa a tšwa a ya lefelong le le lego thokwana.+ Eupša mašaba a mo nyaka a ba a fihla mo a bego a le gona gomme a leka go mo thibela gore a se tloge go ona. 43 Eupša a re go ona: “Le metseng e mengwe ke swanetše go bolela ditaba tše dibotse tša Mmušo wa Modimo, gobane ke sona se ke se rometšwego.”+ 44 Ka gona, a tšwela pele a ruta disinagogeng tša Judea.+
Le ke leina le lengwe la moapostola Petro.